Je Jehans de Lernay, fiz çay en arriers Haymonet à Prevost, de Lernay, fay savoir à touz... que je, de ma bone volunté, senz nulle cohaction, en regardant mon grant profit, ay vendu purement, bailliez et delivré à noble baron monsignour Jehan de Chalon, signour d’Allay, et à ses hoirs, permegnablement, un sezieme lequel je avoie en Croisenz et en Bruil, c’est à savoir en bois et en terres arables et non arables, et en prel et en toutes autres choses, coment qu’elles soient appelées, pour le pris de huit livres d’estevenans, lesquex je hay heu et recehu de lui en bons deniers nombré et m’en tien pour bien paiez; desquex choses dessusdites je me suis devesti..; et promet..; et ai renuncié... Por ce que je n’ay point de seel, j’ay prié et requis religiouse persones et honestes frere Rogier, humile priour de Lons-le-Saunier, et frere Hombert, humile priour de L’Estoille, qu’il mettent lours seaux en ces presentes lettres, en tesmoignaige de verté... Ce fut fait et doné l’an Nostre Signour corrant par mil deux cenz quatre vinz et dix, ou mois de juillet.